Κεφτεδάκια με κολοκύθι και δυόσμο
Αυτά τα κεφτεδάκια κάνουν την έκπληξη! Περιέχουν κολοκύθι και δυόσμο και μας θυμίζουν καλοκαιρινές διακοπές.
600 γρ. κιμάς μοσχαρίσιος, κατά προτίμηση από σπάλα, 1 μέτριο ξερό κρεμμύδι, χοντροτριμμένο, 1 μέτριο κολοκύθι, τριμμένο στη χοντρή πλευρά του τρίφτη, 4 φέτες χωριάτικο ψωμί χωρίς την κόρα, μουλιασμένο σε νερό και καλά στυμμένο, 3 κουτ. σούπας φρέσκα φύλλα δυόσμου, ψιλοκομμένα, 2 κουτ. γλυκού ρίγανη ξερή, τριμμένη, 1 κουτ. σούπας ξίδι, 2 κουτ. σούπας ελαιόλαδο, αλάτι, φρεσκοτριμμένο πιπέρι, αλεύρι για όλες τις χρήσεις (για το αλεύρωμα), ελαιόλαδο για το τηγάνισμα
Για να κάνουμε τα κεφτεδάκια με κολοκύθι και δυόσμο ξεκινάμε βάζοντας σε ένα σουρωτήρι το κολοκύθι, το αλατίζουμε ελαφρώς και το αφήνουμε για περίπου 10 λεπτά, να στραγγίξει από τα υγρά του. Το στύβουμε καλά με τα χέρια μας και το ρίχνουμε σε βαθύ μπολ.Προσθέτουμε τον κιμά και όλα τα υπόλοιπα υλικά για τους κεφτέδες, αλατοπιπερώνουμε (αλάτι με φειδώ, γιατί έχουμε αλατίσει τα κολοκύθια) και ζυμώνουμε για 3 - 4 λεπτά, μέχρι να αναμειχθούν.Πλάθουμε το μείγμα σε κεφτέδες στο μέγεθος καρυδιού.Σε ένα πιάτο ρίχνουμε το αλεύρι και «ρολάρουμε» τους κεφτέδες μέχρι να καλυφθούν από όλες τις πλευρές. Τινάζουμε να φύγει το περιττό. Σε ένα μεγάλο τηγάνι ρίχνουμε τόσο ελαιόλαδο ώστε να καλύψει το 1/4 του σκεύους και το ζεσταίνουμε σε δυνατή φωτιά. Ρίχνουμε τους κεφτέδες σε δόσεις και τηγανίζουμε για 2 - 3 λεπτά από κάθε πλευρά, έως ότου ροδίσουν. Τους βγάζουμε με τρυπητή κουτάλα και τους αφήνουμε σε απορροφητικό χαρτί, να στραγγίξουν από το περιττό λάδι.Συνοδεύουμε τα κεφτεδάκια με κολοκύθι και δυόσμο με πατάτες τηγανητές και χωριάτικη σαλάτα.
Κολοκυθάκια,Μοσχαρίσιος κιμάς